ऐसा लगता है कि अखिलेश यादव ने शिवपाल की अपील को गंभीरता से लिया है और उन्हें ये डर सता रहा है कि कहें उनके पार्टी के वरिष्ठ नेता समाजवादी पार्टी का साथ न छोड़ दें और नयी पार्टी ‘सेक्युलर मोर्चा’ के साथ न जुड़ जायें। उनका ये डर जायज भी है। शिवपाल यादव ने अपने 9 प्रवक्ताओं की सूची जारी कर दी है जिसमें अखिलेश सरकार के मंत्रिमंडल के दो बड़े चेहरे शादाब फातिमा और शारदा प्रताप शुक्ला का नाम भी शामिल हैं। ‘सेक्युलर मोर्चा’ के गठन के बाद लखनऊ में श्रीकृष्ण वाहिनी के कार्यक्रम में पहुंचे शिवपाल यादव के लिए उनके समर्थक बड़ी संख्या में पहुंचे थे। इस तरह की भीड़ देख उनका विश्वास और मजबूत हो गया है और इशारों ही इशारों में उन्होंने अखिलेश को लड़ाई के लिए तैयार रहने के लिए कह दिया और अखिलेश की तुलना कौरवों से कर दी है। उन्होंने कहा, “पांडवों ने कौरवों से पांच गांव मांगा था। मैंने तो सिर्फ सम्मान मांगा था। और अब कदम पीछे नहीं खींचूंगा। मैंने नेता जी (मुलायम सिंह यादव) से पूछ कर समाजवादी सेक्युलर मोर्चा बनाया है।” अखिलेश यादव पर निशाना साधते हुए शिवपाल ने आगे कहा, “मैं आपस में नहीं लड़ना चाहता था। हमारे लोग मेरे विरोधी की मदद कर रहे थे। बहुत से लोग बेईमानी से ले गए। कुछ लोग गलत काम करना चाहते थे। सत्ता पाने से दंभ आता हैं। कंस को आया था। रावण को मद आया। क्या हुआ? विनाश हुआ।”